1917 (סרט, 2019)

1917 הוא סרט מלחמה אפי שביים והפיק סם מנדס, שכתב את התסריט עם קריסטי וילסון־קיירנס אשר מבוסס בחלקו על סיפור שסופר למנדס על ידי סבו מצד אביו, אלפרד מנדס. בסרט מככבים ג'ורג' מקיי, דין־צ'ארלס צ'פמן, מארק סטרונג, אנדרו סקוט, ריצ'רד מאדן, קלייר דובארק, קולין פירת' ובנדיקט קמברבץ'.

הסרט מספר את סיפורם של שני חיילים בריטים צעירים באביב 1917, זמן קצר לאחר הנסיגה הגרמנית לקו הינדנבורג, עליהם הוטל להעביר הודעה ליחידה שכנה העומדת לצאת לקרב אבוד מראש.

הסרט יצא לאקרנים בארצות הברית ב־25 בדצמבר 2019, ובבריטניה ב־10 בינואר 2020, בהפצת סרטי יוניברסל.

הסרט נוצר בהשראה לסרטיו של אלפרד היצ'קוק, בעיקר החבל ומזימות בינלאומיות.

הסרט זכה בפרס גלובוס הזהב לסרט הטוב ביותר לשנת 2019, וכן בשלושה פרסי אוסקר: פרס אוסקר לצילום הטוב ביותר, פרס אוסקר לאפקטים הטובים ביותר ופרס אוסקר למיקס הסאונד הטוב ביותר.

עלילת הסרט 
בעיצומה של מלחמת העולם הראשונה, באפריל 1917 בצפון צרפת, שני חיילים בריטים צעירים מקורפוס הרובאים של המלך, סקופילד ובלייק, מקבלים משימה להעביר מסר דחוף מן הפיקוד לגדוד השני ברגימנט דבונשייר, ובו מפקדו נקרא לבטל התקפה מתוכננת על כוחות גרמנים. הגרמנים נסוגו לקו הינדנבורג ומכינים מארב לגדוד הבריטי המונה 1,600 חיילים, בהם אחיו של בלייק. סקופילד ובלייק חוצים את שטח ההפקר, מגיעים לחזית הגרמנית המקורית, ומגלים תעלות נטושות. חלק מהתעלות ממולכדות, ובפיצוץ שמופעל בתיל כמעט נהרג סקופילד; בלייק מחלץ אותו מפסולת ההריסות ומוביל אותו החוצה מהבונקרים המתמוטטים.

השניים מגיעים לחווה נטושה; שם הם עדים לקרב אוויר בין שני מטוסים בריטיים למטוס גרמני. המטוס הגרמני נפגע וצולל אל תוך החווה, וסקופילד ובלייק מנסים להציל את הטייס. סקופילד רץ לשאוב לו מעט מים ובזמן שבלייק מטפל בטייס, הטייס דוקר את בלייק ופוצע אותו אנושות. סקופילד הורג את הטייס ומנחם את בלייק על סף מותו, לפני שהוא ממשיך במשימה בגפו. שבור וכעוס על מות חברו, הוא נאסף על ידי יחידה בריטית העוברת באזור, ונוסע איתה עד סמוך לכפר המופצץ אקוסט־סן־מיין .

היחידה הבריטית נעה בשיירת משאיות, ומתעכבת בדרכה פעם בגלל עצים שמפריעים באמצע הדרך, ופעם בגלל שהמשאית שלהם נתקעת בבור. בהמשך נתקלת היחידה בגשר הרוס, שגורם לשינוי במסלול הנסיעה שלה, ולכן סקופילד מחליט לנוע לבד עקב דחיפות שליחותו.

באקוסט מותקף סקופילד על ידי צלף גרמני. הוא עוקב אחר הצלף והורג אותו, אך נפגע על ידי רסיס ומאבד הכרה. הוא חוזר להכרתו בלילה ובעת מנוסתו מחייל גרמני הוא נקלע אל מחבואה של אישה צרפתייה שהצילה תינוקת. הוא משאיר להם את כל מזונו וכן חלב שלקח מהחווה. סקופילד ממשיך במשימתו, הורג חייל גרמני בחניקה אך מתגלה ובורח לנהר. הוא נסחף במים השוטפים וכמעט מאבד את הכרתו אך בסוף הוא אוזר כוח ונאחז בענף עץ עד שהוא מגיע לגדה ששוליה מלאים גופות. הוא מטפס עליהן ועולה אל היער.

ביער הוא מאתר את הגדוד השני ופוגש פלוגה היושבת בין העצים ומאזינה לחייל ששר Wayfaring stranger. סקופילד נשען על עץ וקורס באפיסת כוחות. החיילים מנסים לברר מניין הוא הגיע, אז הוא שב בבת אחת למציאות ומגלה שההתקפה כבר החלה. הוא רץ בשדה הקרב כדי להגיע למפקד הגדוד, קולונל מקנזי, ומוסר לו את ההודעה. מקנזי עוצר את ההתקפה בחוסר חשק. לאחר מכן באזור הפצועים מאתר סקופילד את ג'וזף, אחיו של בלייק, שהיה בגל ההתקפה הראשון אך לא נפגע. הוא מביא לו את הידיעה על מותו של בלייק. ג'וזף עצוב מהחדשות, אך מודה לסקופילד על מאמציו. סקופילד מתרחק ומתיישב ליד עץ, סוף סוף מסוגל לנוח לאחר סיום משימתו. הוא מתבונן בתמונות של אשתו ושתי בנותיו.

טכניקת צילום 
הסרט מוצג כולו כאילו צולם בשוט אחד. המצלמה עוקבת ברצף אחרי הסיפור מרגע תחילת הסרט עד סופו ללא מעבר להצגת מקומות אחרים וקפיצות בין מקומות. בפועל הסרט צולם בקטעים אלא שהם חוברו בעבודת עריכה ממוחשבת.

רק פעם אחת בסרט המסך מוחשך. הדבר קורה ברגע בו סקופילד נפצע ומאבד הכרה. עם־זאת, כעבור מספר שניות, המצלמה חוזרת להציג מאותה נקודת המבט, ובאיחור של כמה שעות.

שחקנים ודמויות 
 ג'ורג' מקיי – טוראי ראשון סקופילד
 דין צ'ארלס צ'פמן – טוראי ראשון בלייק
 אנדרו סקוט – לוטננט לזלי
 ריצ'רד מאדן – לוטננט בלייק
 בנדיקט קמברבאץ' – קולונל מקנזי
 קולין פירת' – גנרל ארינמור
 מארק סטרונג – קפטן סמית'
 דניאל מייס - סמל סנדרס
 אדריאן סקרבורו - רב-סרן הפבורן
 ריצ'רד מקייב - קולונל קולינס
 אנסון בון - טוראי קוק
 גראן האוול - טוראי פארי

פרסים ומועמדויות

קישורים חיצוניים 

 

 
ביקורות
 יעל שוב,, באתר Time Out תל אביב, 2 בינואר 2020
 
 
 
 יצחק בארי,, באתר "עין הדג", 12 בינואר 2020

הערות שוליים 

סרטי מלחמת העולם הראשונה
סרטי אולפני יוניברסל
דרימוורקס: סרטים
סרטי פעולה בריטיים
סרטים בריטיים משנת 2019
סרטי 2019
זוכי פרס גלובוס הזהב לסרט דרמה הטוב ביותר
סרטים באנגלית
זוכי אוסקר: האפקטים החזותיים הטובים
זוכי אוסקר: מיקס הסאונד הטוב
סרטים בשוט אחד
סרטים שעלילתם מתרחשת בצרפת